ΟΔΗΓΙΑ ΤΟΥ ΣΥΜΒΟΥΛΙΟΥ της 3ης Δεκεμβρίου 1982 για την οριακή τιμή του μολύβδου που περιέχεται στην ατμόσφαιρα

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι ένα από τα βασικά έργα της Ευρωπαϊκής Οικονομικής Κοινότητας είναι να προάγει την αρμονική ανάπτυξη των οικονομικών δραστηριοτήτων στο σύνολο της Κοινότητας και τη συνεχή και ισόρροπη επέκτασή τους, αποστολές που δεν είναι δυνατό να νοηθούν χωρίς καταπολέμηση της ρύπανσης και των οχλήσεων ούτε χωρίς βελτίωση της ποιότητας ζωής και της προστασίας του περιβάλλοντος-

ότι η χρησιμοποίηση του μολύβδου οδηγεί σήμερα στη ρύπανση από μόλυβδο πολλών χώρων του περιβάλλοντος-

ότι ο εισπνεόμενος μόλυβδος συμβάλλει σημαντικά στη συνολική επιβάρυνση του οργανισμού σε μόλυβδο-

ότι η προστασία του ανθρώπου απέναντι στον κίνδυνο του μολύβδου απαιτεί τον έλεγχο της έκθεσης του ανθρώπου στο μόλυβδο που περιέχεται στην ατμόσφαιρα-

ότι το πρώτο (4) και δεύτερο (5) πρόγραμμα δράσης των Ευρωπαϊκών Κοινοτήτων σε θέματα περιβάλλοντος προβλέπουν, κατά προτεραιότητα, δράση κατά του ρυπαντή αυτού- ότι τα ίδια αυτά προγράμματα προβλέπουν το συντονισμό των εθνικών προγραμμάτων στον τομέα αυτό, καθώς και την εναρμόνιση της επιμέρους πολιτικής των Κρατών μελών της Κοινότητας με βάση κοινή αντίληψη που αποβλέπει, μακροπρόθεσμα, στη βελτίωση της ποιότητας ζωής- ότι, επειδή οι εξουσίες που απαιτούνται για το σκοπό αυτό δεν προβλέπονται από τη συνθήκη, πρέπει να γίνει εφαρμογή του άρθρου 235-

ότι τα διαθέσιμα τεχνικά και επιστημονικά στοιχεία δεν είναι αρκετά για να επιτρέψουν στο Συμβούλιο να θεσπίσει ειδικά πρότυπα για το περιβάλλον γενικά, και ότι ο καθορισμός οριακών τιμών για την προστασία της υγείας του ανθρώπου θα συμβάλει επίσης στην προστασία του περιβάλλοντος-

ότι πρέπει να καθοριστεί οριακή τιμή για το μόλυβδο που περιέχεται στην ατμόσφαιρα-

ότι τα μέτρα που θεσπίζονται με βάση την παρούσα οδηγία πρέπει να είναι πραγματοποιήσιμα από οικονομική άποψη και να συμβαδίζουν με μια ισόρροπη ανάπτυξη- ότι πρέπει, συνεπώς, να προβλεφθούν επαρκείς προθεσμίες για την εφαρμογή της- ότι πρέπει, επίσης, να ληφθούν υπόψη οι διατάξεις της οδηγίας 78/611/ΕΟΚ του Συμβουλίου της 29ης Ιουνίου 1978 περί προσεγγίσεως των νομοθεσιών των Κρατών μελών των αναφερομένων στην περιεκτικότητα της βενζίνης σε μόλυβδο (6)-

ότι η ποιότητα του αέρα πρέπει να παρακολουθείται σε μέρη όπου τα άτομα είναι δυνατό να εκτίθενται στο μόλυβδο συνεχώς και κατά μεγάλο χρονικό διάστημα, και όπου υπάρχει κίνδυνος να μην τηρηθεί η οριακή τιμή-

ότι η Επιτροπή πρέπει να λαμβάνει πληροφορίες σχετικά με τους τόπους δειγματοληψιών, τις διαδικασίες δειγματοληψίας και ανάλυσης, οι οποίες χρησιμοποιήθηκαν για τον καθορισμό της συγκέντρωσης του μολύβδου που περιέχεται στην ατμόσφαιρα, τις θέσεις όπου έχει ξεπεραστεί η οριακή τιμή που προβλέπεται από την παρούσα οδηγία καθώς και τις συγκεντρώσεις που μετρήθηκαν στις θέσεις αυτές και τα μέτρα που ελήφθησαν προκειμένου να αποφευχθεί η επανάληψη της υπέρβασης αυτής-

ότι η Επιτροπή πρέπει να δημοσιεύει κάθε χρόνο, μετά το δεύτερο έτος από τη θέση σε εφαρμογή της παρούσας οδηγίας, συνοπτική έκθεση όσον αφορά την εφαρμογή των εθνικών διατάξεων που λαμβάνονται δυνάμει αυτής-

ότι η εφαρμογή των μέτρων που λαμβάνονται δυνάμει της παρούσας οδηγίας δεν πρέπει να έχει ως αποτέλεσμα να οδηγήσει σε αισθητή υποβάθμιση της ποιότητας του αέρα εκεί όπου το επιπεδο ρύπανσης από το μόλυβδο, που θα έχει διαπιστωθεί τη στιγμή της εφαρμογής της οδηγίας αυτής, ήταν χαμηλό σε σύγκριση με την οριακή τιμή που ορίζεται στην παρούσα οδηγία-

ότι για την εφαρμογή της παρούσας οδηγίας πρέπει να τηρούνται τα χαρακτηριστικά που προβλέπονται στο παράρτημα για την επιλογή της μεθόδου δειγματοληψίας- ότι για την ανάλυση των λαμβανόμενων δειγμάτων, πρέπει να χρησιμοποιείται η μέθοδος αναφοράς που προβλέπει το παράρτημα ή οποιαδήποτε άλλη μέθοδος, για την οποία έχουν προηγουμένως παρασχεθεί στην Επιτροπή αποδείξεις ότι έχει ισοδύναμα αποτελέσματα-

ότι, με βάση τη σχετική τεχνική και επιστημονική πρόοδο, μπορεί να αποδειχθεί επιθυμητή η περαιτέρω ανάπτυξη των χαρακτηριστικών που πρέπει να τηρούνται για την επιλογή μιας μεθόδου δειγματοληψίας και της μεθόδου αναφοράς για την ανάλυση, οι οποίες περιέχονται στο παράρτημα της παρούσας οδηγίας- ότι, προκειμένου να διευκολυνθεί η διεξαγωγή των απαραίτητων προς το σκοπό αυτό εργασιών, πρέπει να προβλεφθεί διαδικασία που να καθιερώνει στενή συνεργασία μεταξύ των Κρατών μελών και της Επιτροπής, στα πλαίσια επιτροπής για την προσαρμογή στην τεχνική και επιστημονική πρόοδο,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

1. Η παρούσα οδηγία ορίζει οριακή τιμή για το μόλυβδο που περιέχεται στην ατμόσφαιρα προκειμένου να συμβάλει ειδικά στην προστασία της υγείας του ανθρώπου από τις συνέπειες του μολύβδου στο περιβάλλον.

2. Η παρούσα οδηγία δεν εφαρμόζεται στην περίπτωση κατά την οποία άτομα εκτίθενται στην επίδραση του μολύβδου λόγω επαγγέλματος.

Άρθρο 2

1. Κατά την έννοια της παρούσας οδηγίας νοείται ως "οριακή τιμή" η συγκέντρωση μολύβδου στην ατμόσφαιρα, της οποίας δεν πρέπει να γίνεται υπέρβαση σύμφωνα με τις προϋποθέσεις που ορίζονται παρακάτω.

2. Η οριακή τιμή είναι 2 μικρογραμμάρια Pb/m 3, και εκφράζει τη μέση ετήσια τιμή συγκέντρωσης.

3. Τα Κράτη μέλη μπορούν, οποτεδήποτε, να καθορίσουν αυστηρότερη τιμή από την προβλεπόμενη από την παρούσα οδηγία.

Άρθρο 3

1. Τα Κράτη μέλη λαμβάνουν τα αναγκαία μέτρα για να εξασφαλίσουν ότι πέντε χρόνια μετά την κοινοποίηση της παρούσας οδηγίας οι συγκεντρώσεις μολύβδου στην ατμόσφαιρα, οι οποίες μετρούνται σύμφωνα με το άρθρο 4, δεν θα υπερβαίνουν την οριακή τιμή που ορίζεται στο άρθρο 2.

2. Εάν Κράτος μέλος κρίνει ότι είναι δυνατό να γίνει σε ορισμένες θέσεις υπέρβαση της οριακής τιμής, που ορίζεται στο άρθρο 2 παράγραφος 2, τέσσερα χρόνια μετά την κοινοποίηση της παρούσας οδηγίας ενημερώνει σχετικά την Επιτροπή.

3. Τα ενδιαφερόμενα Κράτη μέλη διαβιβάζουν στην Επιτροπή, μέσα σε προθεσμία δύο χρόνων από τη θέση σε εφαρμογή της παρούσας οδηγίας, τα σχέδια προοδευτικής βελτίωσης της ποιότητας του ατμοσφαιρικού αέρα στις θέσεις αυτές. Τα σχέδια αυτά, που θα έχουν καταρτιστεί με βάση κατάλληλα στοιχεία σχετικά με τη φύση, την προέλευση και την εξέλιξη της ρύπανσης, θα περιγράφουν ιδιαίτερα τα μέτρα που έχουν ήδη ληφθεί ή προβλέπονται και τις διαδικασίες που έχουν εφαρμοστεί ή προβλέπονται από τα ενδιαφερόμενα Κράτη μέλη. Στόχος αυτών των μέτρων και διαδικασιών πρέπει να είναι η μείωση στις θέσεις αυτές της συγκέντρωσης μολύβδου στην ατμόσφαιρα σε επίπεδο κάτω από την οριακή τιμή που ορίζεται στο άρθρο 2 παράγραφος 2, ή τουλάχιστον μέχρι το επίπεδο αυτό, το συντομότερο, και το αργότερο εφτά χρόνια μετά την κοινοποίηση της οδηγίας αυτής. Αυτά τα μέτρα και οι διαδικασίες πρέπει να λαμβάνουν υπόψη τις διατάξεις της οδηγίας αριθ. 78/611/ΕΟΚ και τα αποτελέσματα που επιτεύχθηκαν χάρη στην εφαρμογή της.

Άρθρο 4

Τα Κράτη μέλη μεριμνούν για την εγκατάσταση και τη λειτουργία σταθμών μετρήσεως σε θέσεις στις οποίες άτομα είναι δυνατό να εκτίθενται κατά συνεχή τρόπο και κατά μεγάλο χρονικό διάστημα, και στις οποίες κρίνουν ότι υπάρχει κίνδυνος να μην τηρούνται οι διατάξεις των άρθρων 1 και 2.

Άρθρο 5

1. Για την εφαρμογή της παρούσας οδηγίας τα Κράτη μέλη παρέχουν στην Επιτροπή, μετά από αίτησή της, στοιχεία που αφορούν:

- τις θέσεις που χρησιμοποιήθηκαν για τις δειγματοληψίες,

- τις διαδικασίες δειγματοληψίας και ανάλυσης που χρησιμοποιήθηκαν για τον καθορισμό της συγκέντρωσης μολύβδου που περιέχεται στην ατμόσφαιρα.

2. Τα Κράτη μέλη ενημερώνουν την Επιτροπή το αργότερο την 1η Ιουλίου κάθε έτους, μετά το ημερολογιακό έτος κατά το οποίο ετέθη σε ισχύ η παρούσα οδηγία, σχετικά με τις θέσεις στις οποίες, κατά τη διάρκεια του προηγούμενου ημερολογιακού έτους, έγινε υπέρβαση της οριακής τιμής που καθορίζεται στο άρθρο 2 παράγραφος 2, καθώς και σχετικά με τις τιμές των συγκεντρώσεων που μετρήθηκαν.

3. Επίσης ανακοινώνουν στην Επιτροπή, το αργότερο κατά τη διάρκεια του ημερολογιακού έτους που ακολουθεί το έτος κατά το οποίο έγιναν οι υπερβάσεις, τα μέτρα που έλαβαν για να αποφευχθεί η επανάληψή τους.

Άρθρο 6

Η Επιτροπή εκδίδει κάθε χρόνο, μετά το δεύτερο χρόνο από τη θέση σε εφαρμογή της οδηγίας αυτής, συνοπτική έκθεση σχετικά με την εφαρμογή της.

Άρθρο 7

Η εφαρμογή των μέτρων που λαμβάνονται δυνάμει της παρούσας οδηγίας δεν πρέπει να έχει ως συνέπεια να οδηγήσει σε αισθητή χειροτέρευση της ποιότητας του αέρα εκεί όπου το επίπεδο ρύπανσης από το μόλυβδο, που θα έχει διαπιστωθεί τη στιγμή της θέσης της παρούσας οδηγίας σε εφαρμογή, ήταν χαμηλό σε σύγκριση με την οριακή τιμή που ορίζεται στο άρθρο 2 παράγραφος 2.

Άρθρο 8

Για την εφαρμογή της παρούσας οδηγίας τα Κράτη μέλη τηρούν τα χαρακτηριστικά που ορίζονται στο παράρτημα για την επιλογή της μεθόδου δειγματοληψίας- για την ανάλυση των λαμβανόμενων δειγμάτων τα Κράτη μέλη χρησιμοποιούν είτε τη μέθοδο αναφοράς που αναφέρεται στο παράρτημα, είτε κάθε άλλη μέθοδο για την οποία έχουν προηγουμένως παρασχεθεί στην Επιτροπή αποδείξεις ότι έχει ισοδύναμα αποτελέσματα.

Άρθρο 9

Η διαδικασία των άρθρων 10 και 11, που αποβλέπει στην προσαρμογή της οδηγίας αυτής στην πρόοδο της επιστήμης και της τεχνικής, έχει σχέση με τα χαρακτηριστικά που πρέπει να τηρούνται για την επιλογή μιας μεθόδου δειγματοληψίας και με τη μέθοδο αναφοράς, οι οποίες αναφέρονται στο παράρτημα.

Η προσαρμογή αυτή δεν θα πρέπει να έχει ως αποτέλεσμα την άμεση ή έμμεση τροποποίηση της εφαρμογής της πραγματικής τιμής συγκέντρωσης που ορίζεται στο άρθρο 2 παράγραφος 2.

Άρθρο 10

1. Συνιστάται επιτροπή για την προσαρμογή της οδηγίας αυτής στην πρόοδο της επιστήμης και της τεχνικής, που καλείται στο εξής "επιτροπή", απαρτίζεται από αντιπροσώπους των Κρατών μελών και προεδρεύεται από έναν αντιπρόσωπο της Επιτροπής.

2. Η επιτροπή καταρτίζει τον εσωτερικό της κανονισμό.

Άρθρο 11

1. Στην περίπτωση που γίνεται παραπομπή στη διαδικασία που ορίζεται στο παρόν άρθρο, η επιτροπή συγκαλείται από τον πρόεδρό της, είτε με δική του πρωτοβουλία είτε ύστερα από αίτηση του αντιπροσώπου Κράτους μέλους.

2. Ο αντιπρόσωπος της Επιτροπής υποβάλλει στην επιτροπή σχέδιο των μέτρων που πρέπει να ληφθούν. Η επιτροπή γνωμοδοτεί σχετικά με το σχέδιο αυτό μέσα σε προθεσμία που μπορεί να καθορίζει ο πρόεδρος ανάλογα με τον επείγοντα χαρακτήρα του θέματος. Η επιτροπή αποφασίζει με πλειοψηφία 45 ψήφων. Οι ψήφοι των Κρατών μελών σταθμίζονται κατά το άρθρο 148 παράγραφος 2 της Συνθήκης. Ο Πρόεδρος δεν μετέχει στην ψηφοφορία.

3. Η Επιτροπή θεσπίζει τα προβλεπόμενα μέτρα όταν είναι σύμφωνα με τη γνώμη της επιτροπής.

Όταν τα προβλεπόμενα μέτρα δεν είναι σύμφωνα με τη γνώμη της επιτροπής, ή ελλείψει γνώμης, η Επιτροπή υποβάλλει στο Συμβούλιο, χωρίς καθυστέρηση, πρόταση σχετικά με τα μέτρα που πρέπει να ληφθούν. Το Συμβούλιο αποφασίζει με ειδική πλειοψηφία.

Αν το Συμβούλιο δεν αποφασίσει μέσα σε διάστημα τριών μηνών από την ημερομηνία που του υπέβαλε την πρόταση η Επιτροπή, τα προτεινόμενα μέτρα θεσπίζονται από την Επιτροπή.

Άρθρο 12

1. Τα Κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για τη συμμόρφωσή τους προς την παρούσα οδηγία μέσα σε 24 μήνες από την κοινοποίησή της και πληροφορούν αμέσως σχετικά την Επιτροπή.

2. Τα Κράτη μέλη ανακοινώνουν στην Επιτροπή το κείμενο των διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.

Άρθρο 13

Η παρούσα οδηγία απευθύνεται στα Κράτη μέλη.

Έγινε στις Βρυξέλλες, στις 3 Δεκεμβρίου 1982.

Για το Συμβούλιο

Ο Πρόεδρος

Ch. CHRISTENSEN

(1) ΕΕ αριθ. C 154 της 7. 7. 1975, σ. 29.

(2) ΕΕ αριθ. C 28 της 9. 2. 1976, σ. 31.

(3) ΕΕ αριθ. C 50 της 4. 3. 1976, σ. 9.

(4) ΕΕ αριθ. C 112 της 20. 12. 1973, σ. 1.

(5) ΕΕ αριθ. C 139 της 13. 6. 1977, σ. 1.

(6) ΕΕ αριθ. L 197 της 22. 7. 1978, σ. 19.

ΠΑΡΑΡΤΗΜΑ

ΧΑΡΑΚΤΗΡΙΣΤΙΚΑ ΠΟΥ ΠΡΕΠΕΙ ΝΑ ΤΗΡΟΥΝΤΑΙ ΓΙΑ ΤΗΝ ΕΠΙΛΟΓΗ ΜΙΑΣ ΜΕΘΟΔΟΥ ΔΕΙΓΜΑΤΟΛΗΨΙΑΣ ΚΑΙ ΜΕΘΟΔΟΥ ΑΝΑΦΟΡΑΣ ΓΙΑ ΤΗΝ ΑΝΑΛΥΣΗ ΤΩΝ ΣΥΓΚΕΝΤΡΩΣΕΩΝ ΜΟΛΥΒΔΟΥ ΣΤΗΝ ΑΤΜΟΣΦΑΙΡΑ Τα σωματίδια του ατμοσφαιρικού αέρα πρέπει να συλλέγονται στο φίλτρο μιας δειγματοληπτικής συσκευής προκειμένου να αναλυθούν ώστε να προσδιοριστεί η περιεκτικότητά τους σε μόλυβδο.

A. Χαρακτηριστικά που πρέπει να τηρούνται για την επιλογή της μεθόδου δειγματοληψίας

1. Φίλτρο

Το φίλτρο πρέπει, κατά την ονομαστική ταχύτητα που χρησιμοποιείται κατά τη δειγματοληψία, να μπορεί να συγκρατεί τουλάχιστον το 99 % όλων των σωματιδίων με μέση αεροδυναμική διάμετρο 0,3 mum.

2. Αποτελεσματικότητα της συσκευής δειγματοληψίας

Ως αποτελεσματικότητα της συσκευής δειγματοληψίας ορίζεται ο λόγος της συγκέντρωσης της μάζας των σωματιδίων στον αέρα που έχει συλλεγεί από το φίλτρο προς τη συγκέντρωση στον ατμοσφαιρικό αέρα. Η αποτελεσματικότητα αυτή δεν πρέπει να είναι κατώτερη από τις τιμές που αναγράφονται στον παρακάτω πίνακα και πρέπει να είναι ανεξάρτητη από την κατεύθυνση του ανέμου.

Ελάχιστη αποδεκτή αποτελεσματικότητα συσκευής δειγματοληψίας (%)

"" ID="1">2 ms 1> ID="2">95> ID="3">65"> ID="1">4 ms 1> ID="2">95> ID="3">60"> ID="1">6 ms 1> ID="2">85> ID="3">40">

3. Ισχύς αναρρόφησης της δειγματοληψίας

Η ισχύς αναρρόφησης της δειγματοληψίας πρέπει να παραμένει σταθερή καθ' όλη τη διάρκεια της δειγματοληψίας, με ανοχή +- 5 % της ονομαστικής τιμής.

4. Τοποθέτηση

Η τοποθέτηση των συσκευών δειγματοληψίας πρέπει να γίνεται κατά τρόπο όσο το δυνατό πιο αντιπροσωπευτικό όσον αφορά τις περιοχές στις οποίες πρέπει να γίνουν οι μετρήσεις.

5. Διεξαγωγή

Η δειγματοληψία πρέπει να είναι συνεχής. Πάντως, επιτρέπονται διακοπές για μερικά λεπτά κάθε μέρα ή κάθε εβδομάδα για την αντικατάσταση των φίλτρων. Μια μέση υπολογισμένη ετήσια τιμή είναι έγκυρη μόνο αν πραγματοποιήθηκε δειγματοληψία επί 10 τουλάχιστον εργάσιμες ημέρες κάθε μήνα κατά τη διάρκεια των πέντε πρώτων ετών από την κοινοποίηση της οδηγίας, και, αργότερα, επί δεκαπέντε τουλάχιστον εργάσιμες ημέρες κάθε μήνα, οι οποίες κατανέμονται όσο το δυνατό ισομερώς κατά το εν λόγω χρονικό διάστημα. Η μέση ετήσια τιμή προκύπτει από τη διαίρεση του αθροίσματος των έγκυρων ημερήσιων τιμών δια του αριθμού των ημερών κατά τη διάρκεια των οποίων ελήφθησαν οι έγκυρες τιμές.

B. Αναλυτική μέθοδος αναφοράς

Η αναλυτική μέθοδος αναφοράς είναι η φασματοφωτομετρία ατομικής απορρόφησης, στην οποία το αναλυτικό σφάλμα για τον προσδιορισμό του μολύβδου στα σωματίδια που έχουν συλλεγεί είναι χαμηλότερη από την τιμή που αντιστοιχεί σε ατμοσφαιρική συγκέντρωση 0,1 mug m 3) μολύβδου (5% της οριακής τιμής των 2 μg m 3). Το αναλυτικό αυτό σφάλμα πρέπει να διατηρείται μέσα στα καθορισμένα όρια με κατάλληλη συχνότητα ρύθμισης.